**Η αλληλουχία του κειμένου**

Κάθε συγγραφέας προκειμένου να παρουσιάσει τα επιχειρήματά του, δεν αρκεί απλώς να τα παραθέσει, οφείλει να τα παρουσιάσει με την κατάλληλη λογική σειρά. Η μία ιδέα, δηλαδή, πρέπει να συνδέεται με λογική σχέση και να προετοιμάζει τον αναγνώστη για τις επόμενες που θα ακολουθήσουν. Το κάθε κείμενο, δηλαδή, πρέπει να διέπεται από αλληλουχία, όχι μόνο όσον αφορά τη μορφή του (πρόλογος- κύριο μέρος- επίλογος), αλλά και ως προς το περιεχόμενο των προτάσεων των περιόδων, των παραγράφων κ.λ.π). **Η αλληλουχία του κειμένου επιτυγχάνεται με τη συνοχή και τη συνεκτικότητα.**

**Η συνοχή**

Η συνοχή του κειμένου αφορά την **εξωτερική του μορφή**, τη σύνδεση δηλαδή των προτάσεων, των παραγράφων ή και ολόκληρου του κειμένου και πραγματοποιείται με τους παρακάτω τρόπους:

**1.** Με τη χρήση κατάλληλων διαρθρωτικών λέξεων και φράσεων.

**2.** Με τη χρήση αντωνυμιών που παραπέμπουν σε προηγούμενα νοήματα.

**3.** Με τη χρήση συνώνυμων και υπερώνυμων λέξεων.

**4.** Με την επανάληψη λέξεων.

**5.** Με την οργάνωση του λόγου στον άξονα του χώρου και του χρόνου.

**6.** Με τη διατήρηση ενιαίου ύφους σε όλη την έκταση του κειμένου

**Διαρθρωτικές λέξεις και φράσεις**

Μέσω των διαρθρωτικών λέξεων και φράσεων εξασφαλίζονται οι λογικοί αρμοί (οι νοηματικές σχέσεις) που συνέχουν μεταξύ τους τις προτάσεις, τις περιόδους, τις παραγράφους και το ευρύτερο κείμενο. Πιο συγκεκριμένα, οι σημαντικότερες από

τις νοηματικές σχέσεις και οι αντίστοιχες διαρθρωτικές λέξεις / φράσεις είναι:

• **Αντίθεση/ εναντίωση**: *αλλά, όμως, ωστόσο, ενώ, από την άλλη πλευρά, αντίθετα, παρά, μολαταύτα, στον αντίποδα, πέρα από αυτά όμως, αν και, μόνο που, εντούτοις, παρόλ’ αυτά, ακόμη κι αν, και όμως, μολονότι, παρ’ όλο που, από από τη μια- από την άλλη, απεναντίας, δε συμβαίνει όμως το ίδιο κτλ.*

• **Αιτιολόγηση**: *επειδή, γιατί, διότι, αφού, μια που, που (= γιατί), καθώς, εξαιτίας, ένας ακόμα λόγος είναι, το φαινόμενο οφείλεται κτλ.*

• **Αποτέλεσμα**: *ώστε, που (= ώστε), έτσι που, λοιπόν, οπότε, συνεπώς, αποτέλεσμα, απόρροια, απότοκο όλων αυτών, και γι’αυτό, ως επακόλουθο, αναπόφευκτα, αναγκαστικά κτλ.*

• **Γενίκευση**: *γενικά, τις περισσότερες φορές, ευρύτερα κτλ.*

*Π.χ. Η καταστροφή των δασών ευθύνεται για την εξαφάνιση ενός πλήθους φυτικών και ζωικών ειδών. Γενικότερα, ευθύνεται για τη διατάραξη της οικολογικής ισορροπίας του πλανήτη και την επίταση των περιβαλλοντικών προβλημάτων.*

• **Διαχωρισμός/ διάζευξη**: *ή, είτε- είτε κτλ*.

• **Διευκρίνιση**: *λόγου χάρη, για παράδειγμα κτλ.*

• **Διασάφήνιση/ επεξήγηση**: *δηλαδή, αυτό σημαίνει, ειδικότερα, με άλλα λόγια, (πιο) συγκεκριμένα, υπο αυτή την έννοια κτλ.*

• **Δισταγμός/ φόβος/ απορία**: *μήπως, μη(ν), άραγε κτλ*.

• **Έμφαση**: *το σημαντικότερο απ’ όλα, το κυριότερο, είναι αξιοσημείωτο πως, αξίζει να σημειωθεί πως, εκείνο που προέχει, πρέπει να τονιστεί ότι, αξιοπρόσεχτο είναι πως, ιδιαίτερα σημαντικό είναι πως κτλ*.

• **Επιβεβαίωση/ συμφωνία/ αποδοχή**: *ασφαλώς, βεβαίως, σίγουρα, πράγματι, αναμφίβολα, αναμφισβήτητα, δε χωρεί αμφιβολία/ αμφισβήτηση, είναι κοινά παραδεκτό κτλ.*

• **Ομοιότητα/ αναλογία**: *όπως, σαν ομοίως, ανάλογα, το ίδιο ισχύει, κάτι ανάλογο συμβαίνει και, μοιάζει με, παρουσιάζει κοινά στοιχεία, αυτό θυμίζει κτλ.*

• **Όρος/ προϋπόθεση***: αν, εκτός αν, εφόσον, με τον όρο, με την προϋπόθεση, σε περίπτωση που κτλ.*

• **Προσθήκη**: *ακόμα, επίσης, επιπλέον, πρόσθετα, εκτός από αυτό κτλ.*

• **Σύγκριση***: παρά, απ΄όσο, απ΄ότι, συγκριτικά, σε σχέση κτλ.*

• **Σκοπός**: *για να, να (=για να), με σκοπό/ στόχο, επιδίωξη, προκειμένου να κτλ.*

*•* ***Συμπέρασμα****: ώστε, λοιπόν, άρα, επομένως, τελικά, συνεπώς, συνάγεται το συμπερασμα ότι, ανακεφαλαιώνοντας, επιλογικά, συμπερασματικά κτλ.*

*•* ***Ταξινόμηση/ διαίρεση****: αφενός- αφετέρου, απ’ τη μια- απ’ την άλλη κτλ.*

*•* ***Χρονική σχέση/ σειρά****: όταν, αφού, καθώς, όποτε, μόλις, έως ότου, πριν από, κάθε φορά που, αρχικά, στη συνέχεια, πρώτα, ύστερα, μετά από λίγο, την ίδια στιγμή, ταυτόχρονα, παράλληλα κτλ.*

**Η συνεκτικότητα**

Η συνοχή, ακριβώς επειδή αφορά τη μορφή του κειμένου, δεν είναι αρκετή για να διασφαλίσει επαρκή αλληλουχία στο κείμενο. Γι’ αυτό το λόγο, το κείμενο απαιτείται να έχει και συνεκτικότητα, νοηματική δηλαδή συγγένεια μεταξύ των επιχειρημάτων που παρατίθενται. Η συνεκτικότητα, με λίγα λόγια, αφορά την εσωτερική ενότητα του κειμένου και τη σχέση που υπάρχει μεταξύ των περιόδων του. Οι νοηματικές σχέσεις που εμφανίζονται συνήθως στα κείμενα είναι:

• Σχέση σύγκρισης/ αντίθεσης

• Σχέση αναλογίας

• Σχέση αιτίου- αποτελέσματος

• Συμπέρασμα

• Επεξήγηση του προηγούμενου νοήματος

• Απάντηση σε προηγούμενη ερώτηση

Λιγότερο συχνά εμφανίζονται και οι εξής νοηματικές σχέσεις:

• Σχέση αιτιολόγησης

• Προϋπόθεση

• Χρονική σχέση

• Σχέση γενίκευσης

• Σχέση έμφασης

• Σχέση ταξινόμησης- διαίρεσης

Ο μαθητής, λοιπόν, προκειμένου να εντοπίσει στοιχεία συνεκτικότητας σε ένα κείμενο οφείλει να κατανοήσει τη σημασία των νοημάτων που υπάρχουν στα επιχειρήματα που παρατίθενται από το συγγραφέα, να προσπαθήσει, δηλαδή, να κατανοήσει το λόγο για τον οποίο παρουσιάζονται με τη συγκεκριμένη σειρά τα επιχειρήματα και με ποιον τρόπο η μία ιδέα οδηγεί στην άλλη.

**ΣΥΝΔΕΣΗ ΟΡΩΝ ΚΑΙ ΠΡΟΤΑΣΕΩΝ**

Α. **Ασύνδετο σχήμα:** παρατίθενται ισοδύναμοι όροι ή προτάσεις χωρίς την ύπαρξη συνδετικής λέξης αλλά κόμματος πχ. «Ο άνθρωπος καταστρέφει, λεηλατεί, βεβηλώνει τη φύση». Με το ασύνδετο σχήμα ο συντάκτης δίνει ένταση στο λόγο και καθιστά το ύφος γοργό και πυκνό αφού παραθέτει πολλά στοιχεία ή ιδέες. Επίσης,

 δίνει ζωντάνια και παραστατικότητα στο κείμενο.

Β . **Παρατακτική σύνδεση:** Συνδέονται όμοιοι όροι μεταξύ τους π.χ δύο υποκείμενα ή όμοιες προτάσεις(κύρια με κύρια, δευτερεύουσα με δευτερεύουσα).Σύνδεσμοι συμπλεκτικοί(και, ούτε, μήτε),αντιθετικοί(αλλά, όμως), διαζευκτικοί(ή ,είτε)συμπερασματικοί(λοιπόν, άρα).Με αυτό τον τρόπο σύνδεσης ο συντάκτης καθιστά τον λόγο του απλό και κατανοητό. Τονίζει έτσι τα στοιχεία/ιδέες που παραθέτει π .χ «Ο άνθρωπος καταστρέφει τη φύση και τον εαυτό του.»

**Γ. Υποτακτική σύνδεση:** αυτή η σύνδεση χρησιμοποιείται μόνο σε προτάσεις. Συνδέονται - κύρια με δευτερεύουσα/ες(απλή υπόταξη) π.χ. Ο άνθρωπος καταστρέφει τη φύση, για να κερδίσει περισσότερα χρήματα.

Ή δευτερεύουσα με άλλη δευτερεύουσα διαφορετικού είδους που εξαρτάται από την πρώτη(διαδοχική υπόταξη)π.χ. Ο άνθρωπος καταστρέφει τον εαυτό του, για να κερδίσει περισσότερα χρήματα, τα οποία θα του χαρίσουν δύναμη.

Σύνδεσμοι που χρησιμοποιούνται: αιτιολογικοί(επειδή, διότι), τελικοί(να, για να),συμπερασματικοί(ώστε), χρονικοί(όταν, όποτε),υποθετικοί(εάν),εναντιωματικοί(αν και) αλλά και αντωνυμίες(αναφορικές, ερωτηματικές) κι επιρρήματα. Με αυτή τη σύνδεση ο συγγραφέας αποκαλύπτει τις αιτιώδεις σχέσεις ενός θέματος και καθιστά τον λόγο πιο επίσημο.

***Φράσεις για την αποφυγή του «πρέπει»***

Το «πρέπει» όντας η εύκολη λύση για πολλούς μαθητές, συνιστά απειλή για την έκθεση, καθώς κυριαρχεί στην ολοκλήρωσή της κυρίως. Με τον τρόπο αυτό όμως η έκθεση μοιάζει περισσότερο με διαταγή παρά με δοκίμιο. Γι’ αυτό είναι αναγκαίο να αποφεύγεται.

Ως εναλλακτικές φράσεις μπορούν να χρησιμοποιηθούν :

* Επιβάλλεται…γιατί
* Είναι ανάγκη…διότι
* Είναι επιτακτική ανάγκη…ώστε
* Χρειάζεται…επειδή
* Απαιτείται…για να
* Καλό θα ήταν…για το λόγο ότι
* Οφείλουμε…ώστε
* Είναι απαραίτητο

***Συνδετικές λέξεις ή φράσεις προτάσεων ή παραγράφων***

***Για αιτία*** : πρωταρχική αιτία αποτελεί…, η ρίζα του προβλήματος βρίσκεται…, σημαντικό ρόλο διαδραματίζει…, μερίδιο ευθύνης αναλογεί…, αυτό οφείλεται σε…, πηγάζει από…

***Για αποτελέσματα*** : με δεδομένα τα παραπάνω δεν εκπλήσσει το γεγονός ότι, όλα αυτά έχουν ως συνέπεια, πρωταρχικό αποτέλεσμα συνιστά, απόρροια αυτών, το φαινόμενο έχει ποικίλες επιπτώσεις.

***Για τρόπους αντιμετώπισης*** : για την άρση του φαινομένου επιβάλλεται, κρίνεται επιτακτική ανάγκη να, βασική μέθοδος ίασης του προβλήματος αποτελεί, πανάκεια στο θέμα συνιστά, ριζική αντιμετώπιση θα προσέφερε.

***Για όμοια νοήματα*** : συνακόλουθα, παράλληλα, επιπλέον πρέπει να διευκρινιστεί / υπογραμμιστεί / τονιστεί ότι, επίσης, πέρα από όλα αυτά πρέπει να αναφερθεί / επισημανθεί ότι, εξίσου, θα ήταν παράλειψη να μην γίνει μνεία

***Για αντίθετα*** : παρόλα αυτά, ωστόσο, δεν συμβαίνει όμως το ίδιο, στον αντίποδα αυτής της αντίληψης, διαμετρικά αντίθετη είναι η άποψη, παρά το γεγονός ότι.

***Εισαγωγικά*** : είναι γεγονός ότι, είναι πασιφανές / φανερό / σαφές ότι, αναντίρρητα, αναμφισβήτητα, αποτελεί κοινό τόπο η άποψη.